范百祿
參考文獻

↑  《宋史‧卷三百三十七‧列傳第九十六‧范鎮傳》：「百祿字子功，鎮兄鍇之子也。」
↑  《宋史‧卷三百三十七‧列傳第九十六‧范鎮傳》：「子祖述。」
↑  《宋史‧卷三百三十七‧列傳第九十六‧范鎮傳》：「薨，年六十五，贈銀青光祿大夫。」
↑  《宋史‧卷三百三十七‧列傳第九十六‧范鎮傳》：「第進士，又舉才識兼茂科。時治平水災，大臣方議濮禮，百祿對策曰：「簡宗廟、廢祭祀，則水不潤下。昔漢哀尊共皇，河南、潁川大水；孝安尊德皇，京師、郡國二十九大水。蓋大宗隆，小宗殺；宗廟重，私祀輕。今宜殺而隆，宜輕而重，是悖先王之禮。禮一悖，則人心失而天意睽，變異所由起也。」對入三等。」
↑  《文昌雜錄‧卷五》：「熙寧二年四月初五日以司門郎中范百祿為吏部郎中。」
↑  《宋史‧卷三百三十七‧列傳第九十六‧范鎮傳》：「熙寧中，鄧綰舉為御史，辭不就。提點江東、利、梓路刑獄，加直集賢院。」
↑  《宋史‧卷三百三十七‧列傳第九十六‧范鎮傳》：「利州武守周永懿以賄敗，百祿請復至道故事，用文吏領兵，以轄邊界，從之。」
↑  《宋史‧卷三百三十七‧列傳第九十六‧范鎮傳》：「熊本治瀘蠻事，有夷酋力屈請降，裨將賈昌言欲殺以為功，百祿諭之不聽，往謂本曰：「殺降不祥，活千人者封子孫。奈何容驕將橫境內乎？」本矍然，即檄止之。」
↑  《宋史‧卷三百三十七‧列傳第九十六‧范鎮傳》：「七年，召知諫院。屬歲旱，請講求急務，收還法令之未便者，以救將死之民。論手實法曰：「造薄手實，許令告匿。戶令雖有手實之文，而未嘗行。蓋謂使人自占，必不以實告，而明許告訐，人將為仇。然則禮、義、廉、恥之風衰矣。」五路置三十七將，專督所部兵，至許辟置布衣參軍謀。百祿察其中，或以恩澤市，或以瘝敗收，或未歷邊方，或起於群盜，疏列其亡狀者十四人，請仍舊制，將佐顓教閱，余付之州縣，事多施行。」
↑  《宋史‧卷三百三十七‧列傳第九十六‧范鎮傳》：「與徐禧治李士寧獄，奏士寧熒惑童婦，致不軌生心，罪死不赦。禧右士寧，以為無罪。執政主禧，貶百祿監宿州酒。」
↑  《宋史‧卷二百》：「李士寧者，挾術出入貴人門，常見世居母康，以仁宗御製詩上之。百祿謂士寧熒惑世居致不軌，且疑知其逆謀，推問不服。禧乃奏：「士寧贈詩，實仁宗御製，今獄官以為反因，臣不敢同。」百祿以士寧嘗與王安石善，欲鍛鍊附致妖言死罪，卒論士寧徒罪，而奏「禧故出之，以媚大臣」。詔詳劾理曲者以聞。百祿坐報上不實，落職。」
↑  《宋史》：「八年，沂州民朱唐告前餘姚主簿李逢謀反。提點刑獄王庭筠言其無迹，但謗讟，語涉指斥及妄說休咎，請編配。帝疑之，遣御史臺推直官蹇周輔劾治。中書省以庭筠所奏不當，並劾之。庭筠懼，自縊死。逢辭連宗室秀州團練使世居、醫官劉育等、河中府觀察推官徐革，詔捕繫臺獄，命中丞鄧綰、同知諫院范百祿與御史徐禧雜治。獄具，賜世居死，李逢、劉育及徐革並凌遲處死，將作監主簿張靖、武進士郝士宣皆腰斬，司天監學生秦彪、百姓李士寧杖脊，並湖南編管。餘連逮者追官落職。世居子孫貸死除名，削屬籍。舊勘鞫官吏並劾罪。」
↑  《文昌雜錄‧卷二》：「元豐二年十二月，以著作佐郎林希為禮部郎中，以范百祿為司門郎中。」
↑  《宋史‧卷三百三十七‧列傳第九十六‧范鎮傳》：「元豐末，入為司門吏部郎中、起居郎。」
↑  《宋史‧卷三百三十七‧列傳第九十六‧范鎮傳》：「哲宗立，遷中書舍人。司馬光復差役法，患吏受賕，欲加流配。百祿固爭曰：「民今日執事，受謝於人，明日罷役，則以財賂人。苟繩以重典，黥面赭衣必將充塞道路。」光悟曰：「微君言，吾不悉也。」遂已。」
↑  《宋史‧列傳第一百五‧常安民傳》：「元祐初，李常、孫覺、范百祿、蘇軾、鮮於侁連章論薦，擢大理、鴻臚丞。」
↑  《宋史‧卷三百三十七‧列傳第九十六‧范鎮傳》：「元祐元年，為刑部侍郎。諸郡以故斗殺情可矜者請讞，法官曰：「宜貸。」光曰：「殺人不死，法廢矣。」百祿曰：「謂之殺人，則可；若制刑以為無足疑，原情以為無足憫，則不可。今概之死，則二殺之科，自是遂無足疑憫者矣。」時又詔天下獄不當讞而輒讞者抵罪。有司重於請，至枉情以求合法。百祿曰：「熙寧之法，非可疑可憫而讞者免駁勘，元豐則刊之，近則有奏劾之詔，故官吏畏避，不憚論殺。」因條五年死貸之數以聞。門下省猶駁正當貸者，又例的在有司者還中書，百祿又爭之，後悉從其請。」
↑  《東坡全集‧范百祿刑部侍郎》：「敕。朕哀敬五刑，期協中道。論者誌於殺，惟殺之務，則深而失情；讞者誌於生，惟生之知，則玩而廢法。朕欲情法兩得，生殺必中。非俗吏之所能，思古人而永嘆。爰試以事，乃得其人。具官范百祿，少以異材，輔之篤學。昔奉大對，有守禮憂國之言；旋為爭臣，有責難愛君之意。必能參用經術，折中人情。民自以為不冤，汝當務致此者；吾必也使無訟，朕亦將庶幾焉。可。」
↑  《宋史‧卷三百三十七‧列傳第九十六‧范鎮傳》：「改吏部侍郎。議者欲汰胥吏，呂大防趣廢其半，百祿曰：「不可。廢半則失職者眾，不若以漸消之，自今闕吏勿補，不數歲，減斯過半矣。」不聽。」
↑  《東坡全集‧乞留劉攽狀》：「元祐元年七月二十三日，朝奉郎試中書舍人蘇軾同胡宗愈、孫覺、范百祿等狀奏。右臣等伏見朝議大夫直龍圖閣劉攽，近自襄陽召還秘省，旋以病，乞出守蔡州。自受命以來，日就痊損，假以數月，必復康強。謹按攽名聞一時，身兼數器。文章爾雅，博學強記；政事之美，如古循吏；流離困躓，守道不回。此皆朝廷之所知，不待臣等區區誦說。但以人才之難，古今所病，舊臣日已衰老，而新進長育未成，如攽成材，反在外服，此有志之士。所宜為朝廷惜也。欲望聖慈留攽京師，更賜數月之告，稍加任使，必有過人。臣等備員侍從，懷不能已，冒昧陳論，伏候誅譴。謹錄奏聞，伏候敕旨。」
↑  《東坡全集‧賜尚書刑部侍郎范百祿乞外任不允詔（元祐二年三月二十九日）》：「敕百祿。成王命君陳：「商民在辟，予曰辟，爾惟勿辟，予曰宥，爾惟勿宥，惟厥。」古之有司，與天子相可否蓋如此，而況公卿之間，議有異同，而不盡其說哉！例在中書，與在有司，固宜審處，歸於至當。而卿遽欲以此去位，非古之道也。其益修厥官，以稱朕意。」
↑  《東坡全集‧賜新除試吏部侍郎范百祿辭免恩命不允詔（元祐二年六月十二日）》：「敕百祿。夫以天官之貳，治夏卿之選。簿書繁重，條格紛委。茍非其人，則士之失職而無告者多矣。朕難其材，不以輕授。卿有應務之敏，而行之以勤，有守官之亮，而濟之以通。往行其志，何以辭為。」
↑  《續資治通鑑》：「元祐二年七月壬戌，御劄付中書省曰：“門下侍郎韓維，嘗面奏范百祿任刑部侍郎所為不正。輔臣奏劾臣僚，當形章疏，明論曲直，豈但口陳，意欲無跡，何異奸讒！可罷守本官，分司南京。”呂公著上疏言：“自來大臣造膝密論，未嘗須具章疏。維素有人望，忽然峻責，罪狀未明，恐中外人情不安。”呂大防亦以為言。」
↑  《續資治通鑑》：「元祐三年十一月，甲辰，遣吏部侍郎范百祿、給事中趙君錫相度回河利害，畫圖聞奏。」
↑  《宋史‧卷十七‧本紀第十七‧哲宗一》：「元祐三年十一月甲辰，遣吏部侍郎范百祿等行河。」
↑  《宋史‧卷三百三十七‧列傳第九十六‧范鎮傳》：「都水王孝先議回河故道，大防意向之，命百祿行視。百祿以東流高仰，而河勢順下，不可回，即馳奏所以然之狀，且取神宗詔令勿塞故道者並上之。大防猶謂：「大河東流，中國之險限。今塘濼既壞，界河淤淺，河且北注矣。」百祿言：「塘濼有限寇之名，無禦寇之實。借使河徙而北，敵始有下流之憂，乃吾之利也。先帝明詔具在，奈何妄動搖之。」乃止。」
↑  《宋史‧卷九十二‧志第45‧河渠二》：「元祐四年四月戊午，尚書省言：「大河東流，為中國之要險。自大吳決後，由界河入海，不惟淤壞塘濼，兼濁水入界河，向去淺澱，則河必北流。若河尾直注北界入海，則中國全失險阻之限，不可不為深慮。」詔范百祿、趙君錫條畫以聞。」
↑  《宋史‧卷三百三十七‧列傳第九十六‧范鎮傳》：「俄兼侍讀，進翰林學士。為帝言分別邪正之目，凡導人主以某事者為公正，某事者為奸邪，以類相反，凡二十余條。願概斯事以觀其情，則邪正分矣。」
↑  《續資治通鑑》：「元祐七年四月皇伯祖判大宗正事高密郡王宗晟攝太尉，充納成使，翰林學士范百祿攝宗正卿，副之。」
↑  《續資治通鑑》：「六月辛酉，以尚書左丞蘇頌為尚書右僕射兼中書侍郎，尚書右丞蘇轍為門下侍郎，翰林學士范百祿為中書侍郎，翰林學士梁燾為尚書左丞，禦史中丞鄭雍為尚書右丞，韓忠彥知樞密院事，戶部尚書劉奉世簽書樞密院事。」
↑  《宋史‧卷十七‧本紀第十七‧哲宗一》：「七年六月辛酉，以呂大防爲右光祿大夫，蘇頌爲尚書右僕射兼中書侍郎，韓忠彥知樞密院事，蘇轍爲門下侍郎，翰林學士范百祿爲中書侍郎，翰林學士梁燾爲尚書左丞，御史中丞鄭雍爲尚書右丞，戶部尚書劉奉世簽書樞密院事。」
↑  《續資治通鑑》：「元祐八年三月中書侍郎范百祿罷。蘇頌既罷，百祿以同省，待罪請外，不許。御史黃慶基上疏，列百祿五罪，又言洛黨雖衰，川黨複盛，請早賜罷黜以離其黨與。百祿遂力求去，許之。初，罷百祿，不除職，梁燾以為言，乃除資政殿學士、知河中府。」
↑  《宋史‧卷三百三十七‧列傳第九十六‧范鎮傳》：「以龍圖閣學士知開封府。勤於民事，獄無繫囚。僚吏欲以圄空聞，百祿曰：「千里之畿，無一人之獄，此至尊之仁，非尹功也。」不許。經數月，復為翰林學士，拜中書侍郎。是歲郊祀，議合祭天地，禮官以「昊天有成命」為言。百祿曰：「此三代之禮，奈何復欲合祭乎？『成命』之頌，祀天祭地，均歌此詩，亦如春夏祈谷而歌《噫嘻》，亦豈為一祭哉？」爭久不決，質於帝前。宰相曰：「百祿之言，禮經也；今日之用，權制也。陛下始郊見，宜以並事天地為恭。」於是合祭。」
↑  《宋史‧卷三百三十七‧列傳第九十六‧范鎮傳》：「熙河范育言：「阿里骨酷暴且病，溫溪心八族皆思內附，可以計納。」百祿曰：「中國以信撫四夷，阿里骨未有過，溪心虛實未可知，無釁而動，非策也。」又請進築納迷等三城，百祿曰：「是皆良田，為必爭之地，我既城之，若賊騎時出，我何以耕？後雖欲棄之，為費已甚，亦不能矣。」帝皆從之。」
↑  《宋史‧卷三百三十七‧列傳第九十六‧范鎮傳》：「右僕射蘇頌坐稽留除書免，百祿以同省罷為資政殿學士、知河中，徙河陽、河南。薨，年六十五，贈銀青光祿大夫。」
| --- | --- |
：人物 :  CBDB  SHL